Kotleba, Marian, poslanec NR SR (2021-02-05):
Vážený pán podpredseda, vážené kolegyne, vážení kolegovia, úplne na začiatok musím povedať, aby tu neboli nejaké obvinenia z toho, že my tu niekomu ideme kryť chrbát alebo sa niekoho ideme zastávať, že bola to naša strana, náš poslanecký klub, ktorý v minulom volebnom období zablokoval pokusy o ústavnú zmenu princípu voľby sudcov Ústavného súdu. Čiže my naozaj nemáme dôvod sa na to pozerať politicky, a práve preto si myslím, že máme právo sa k tomuto, k tejto voľbe, ktorá nás tu čaká, pozrieť z politického pohľadu. A síce, že ak odmietame politizáciu kľúčových funkcií a postov v rámci štátu, tak sa nemôžme tváriť, že ak ide o post, ktorý sme niekomu sľúbili alebo ktorý by nám veľmi vyhovoval, tak už tieto pravidlá jednoducho platiť nemusia. Viete, mne príde celá táto fraška ohľadom voľby špeciálneho prokurátora ako taký typický symptóm, príznak celej tejto vlády. Vy ste úplne účelovo vydali už možno niekoľko desiatok vyhlášok, ktorými ste zmenili život ľudí na Slovensku na domáce väzenie. Každý týždeň to meníte. Potom, keď bolo treba zmeniť pravidlá, aby ste si zabezpečili účasť poslancov tak, aby ste mali ústavnú väčšinu, tak ste ďalšou vyhláškou to zmenili a dokonca pozitívne testovaní poslanci mohli hlasovať tu v pléne Národnej rady. Pokúsili ste sa úplne účelovo ohýbať zákon o voľbe generálneho prokurátora a v tejto snahe vás zastavilo až rázne „nie“ od pani prezidentky Čaputovej. No v tejto snahe podriadiť štát, úplne podriadiť štát aj mocenské zložky svojej vláde ste pokračovali aj pri aktuálnej voľbe špeciálneho prokurátora. Veľmi dobre viete, vládna koalícia, že Rada prokurátorov sa úplne jasne vyjadrila proti tomu, aby bol na post špeciálneho prokurátora volený neprokurátor. To znamená človek, ktorý nikdy prokurátorom nebol. A ja teraz naschvál nehovorím žiadne mená, lebo ja to vôbec nevnímam ako kauzu jednotlivých ľudí, jednotlivých mien, ale ako principiálne zlyhanie a principiálnu chybu, ktorú teraz máme posvätiť hlasovaním. Rada prokurátorov, ktorú nikto z vás nespochybnil, sa veľmi jasne vyjadrila, že to bude dehonestácia, dehonestácia spôsobu fungovania prokuratúry, ak špeciálnym prokurátorom ako kľúčovým človekom tejto inštancie bude neprokurátor. A vaša vláda na to zareagovala absolútne cynickým a nepredstaviteľným spôsobom, kolegyne, kolegovia z koalície, keď len pár dní pred tak veľmi spochybňovanou voľbou, o ktorej výsledku sa tu už dopredu dlhšie hovorí, ste potvrdili toto pravidlo, keď ste vyvolali škandál po odvolaní generálneho riaditeľa Východoslovenského ústavu srdcovo-cievnych chorôb. Kde ste zo skúseného, obľúbeného lekára alebo kde ste skúseného, obľúbeného lekára nahradili manažérom, ale z oblasti hutníckeho priemyslu. A ja sa pýtam, že či toto, že či toto má byť prax na súčasnom matovičovskom Slovensku. Vy, ktorí ste mali v programovom vyhlásení vlády skutočne vzletné sľuby o tom, ako bude všetko transparentné a ako sa už nikdy exekutíva nesmie stať nástrojom politickej moci, jednoducho robíte kroky, ktoré keby robil SMER v minulých obdobiach, tak sa o tom píše ešte v The New York Times, The Washington Post a neviem kde všade. Robíte kroky, ktoré keď si poskladáme do nejakej ucelenej mozaiky, sa nedajú nazvať inak ako kroky, ktoré vedú jednoznačne, žiaľ, musím to povedať, k okliešťovaniu základných ľudských práv a slobôd na Slovensku, ktoré zavádzajú v niektorých oblastiach skoro až totalitné praktiky a ktoré práve takýmito prvkami a voľbami, pred ktorými dnes stojíme, spochybňujú aj tie zvyšky dôvery občanov v právny štát, ktoré ešte majú. A ja vám, kolegovia z vládnej koalície, skutočne nerozumiem. Skutočne nerozumiem, v čom je pre vás Daniel Lipšic tak kľúčová osoba a tak dôležitý a nenahraditeľný človek, aby ste ho v tejto voľbe, tak dôležitej pre celé Slovensko, pretláčali aj napriek tomu, že sú tam možno iní kandidáti. Ja neviem, či sú lepší, či sú horší, ale sú určite prokurátori a dokonca jeden z nich je aj nominant Rady prokurátorov. A táto kŕčovitá vaša snaha v tejto napätej spoločenskej situácii, v ktorej dnes všetci žijeme, je skutočne tragická hlavne z jedného pohľadu. Mňa teraz vôbec nezaujímajú nejaké obavy o stíhanie ekonomických káuz. Mňa vôbec nezaujíma to, že či bude, keď tam bude Lipšic, či sa to bude môcť zneužívať na prenasledovanie politických oponentov. Keď chcete, tak to spravte, máte v rukách všetku moc, môžte to urobiť. Vôbec ma to netrápi. Mňa trápi, viete čo? Že keď si takýmto spôsobom podriadite aj zvyšky, zvyšky orgánu, ktorý má chrániť práva ľudí, aj proti nedemokratickým vládnym rozhodnutiam, nariadeniam a vyhláškam, tak mi povedzte, kto tých ľudí bude chrániť. Kto tých ľudí bude chrániť, keď špeciálny prokurátor bude človek, ktorý visí predsedovi vlády na opasku? Kto tých ľudí bude chrániť, keď špeciálnym prokurátorom bude človek, ktorý je s predsedom vlády spojený ako advokát so svojím klientom? Kto tých ľudí bude chrániť, keď bude špeciálnym prokurátorom človek, ktorý má s ďalšími členmi vlády veľmi bohaté a dlhodobé politické aj osobné vzťahy? Jednoducho nebude sa v takomto nastavení systému, vážení kolegovia z vládnej koalície, dať hovoriť o nezaujatosti, nestrannosti a objektívnosti prokuratúry a o tom, že ľudia, ktorí budú sa cítiť poškodení vládnymi nariadeniami a vyhláškami, sa budú mať kde obrátiť. Vieme veľmi dobre, že prokuratúra je špecifický štátny orgán, kde vládne veľmi prísna hierarchia. A hoci teraz sa nerozprávame o generálnom prokurátorovi, ale o prokurátorovi špeciálnom, tento má veľmi jasne, ako aj celý Úrad špeciálnej prokuratúry, má veľmi jasne vyčlenené svoje kompetencie. Kompetencie, ktoré sú práve v súčasnej spoločenskej situácii kompetenciami kľúčovými. Kompetenciami kľúčovými. A ja preto naschvál, naschvál to hovorím takto široko nejako rozchodne, keď to musím tak nazvať, lebo tu sa nebojuje o konkrétne meno dnes. Tu sa bojuje o dôveru ľudí vo veľmi výraznú štátnu prokurátorskú funkciu, ktorú, žiaľ, niektorí predstavitelia vlády a vládnej koalície svojím kŕčovitým postupom už zdehonestovali vopred. Už zdehonestovali vopred. Nie je to tak dávno, čo sa volil generálny prokurátor. Zvolil sa v podstate konsenzom naprieč politickým spektrom. A si myslím, že to spoločnosti pomohlo. Že to dalo taký signál, že aj keď v mnohých veciach sme úplne na odlišných brehoch, tak proste pri nejakej veci potrebnej pre Slovensko vieme so zaťatými zubami sa nejakým spôsobom aj dohodnú. A podľa mňa by to tak nejako malo byť aj v tomto prípade, ale ak bude tou voľbou silová pretláčaná a zákulisnými ťahmi dohodnutá voľba vopred vybratého človeka, ktorý nie je prokurátor, tak to jednoducho Slovensku nebude môcť pomôcť. Ďakujem pekne.